แนวโน้มดัชนีเช้าปรับตัวขึ้น
นักวิเคราะห์ฯคาดตลาดหุ้นไทยเช้านี้น่าจะแกว่งขึ้นขานรับตัวเลขเศรษฐกิจทั่วโลกสดใส
2 ก.พ. 2555

นักวิเคราะห์ฯคาดตลาดหุ้นไทยเช้านี้น่าจะแกว่งขึ้นขานรับตัวเลขเศรษฐกิจทั่วโลกสดใส
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะปรับตัวขึ้น หลังตัวเลขภาคการผลิตของหลายประเทศเริ่มมีสัญญาณที่ดีทั้งจีน, เยอรมนี, สหรัฐฯ และอังกฤษ ซึ่งน่าจะเป็นปัจจัยหลักที่ทำให้นักลงทุนคลายความกังวลเรื่องภาวะเศรษฐกิจโลกและกล้าที่จะลงทุนในสินทรัพย์เสี่ยงมากขึ้น ขณะที่ตัวเลขการจ้างงานของสหรัฐฯก็เพิ่มขึ้น 170,000 ตำแหน่งในเดือนม.ค. 
ด้านปัจจัยภายในประเทศตัวเลขอัตราเงินเฟ้อที่ประกาศออกมาเมื่อวานนี้ก็ยังอยู่ในระดับที่ควบคุมได้ น่าจะทำให้ธนาคารแห่งประเทศไทยคงอัตราดอกเบี้ยในระดับ 3% ต่อไป และคืนนี้ต้องรอติดตามตัวเลขผู้ขอรับสวัสดิการว่างงานรายสัปดาห์ของสหรัฐฯ และการประมูลพันธบัตรของสเปน
พร้อมให้แนวรับ 1,078-1080 จุด แนวต้าน 1,095 จุด
"ช่วงนี้โมเมนตัมยังอยู่ในช่วงขาขึ้น แต่ก็ต้องระวังแรงเทขายทำกำไรในระหว่างวันด้วย ตอนนี้ก็ต้องรอความคืบหน้าการเจรจาหนี้กรีซ ถ้าได้ข้อสรุปภายในสัปดาห์นี้ตามที่ตั้งเป้า ตลาดฯก็จะไปทดสอบ 1,100 จุดได้ในสัปดาห์หน้า"นายอภิชาติ กล่าว